飛龍引
作者：劉才邵
朝代：宋

paragraphs: 憶昔遊洛川，投宿龍門中。
遠意託清夢，緱山訪遺蹤。
道逢王子晉，瓊輪駕飛龍。
幢盖紛颯沓，導從千玉童。
行行躡清塵，遂到紫翠峰。
整冠叩仙閽，獲禮冰雪容。
瓊觴酌霞醴，勞苦問所從。
授以龜臺書，玉笈啟靈封。
勸我勤修煉，他時會方蓬。
再拜領真訣，永永藏丹衷。
俯仰十載餘，光景如飄風。
常恐年歲晏，難收梨棗功。
願言堅此心，真緣儻潛通。
相與乘飛霞，謁帝青琳宫。